Լիխտենշտայնի պետական թանգարան

Լիխտենշտայնի պետական թանգարան (), թանգարան Լիխտենշտայնի մայրաքաղաք Վադուցում, որի ցուցահանդեսը նվիրված է այս պետության պատմությանը, աշխարհագրությանը և կենսոլորտին։ Վադուցի թանգարանային համալիրը ներառում է երկու հին շենքեր և նոր մասնաշենքը։ Թանգարանին է պատկանում նաև Շելլենբերգ կոմունայում գտնվող ալպյան ավանդական փայտե տունը։ Լիխտենշտայնի փոստային թանգարանը նույնպես կազմակերպչական տեսանկյունից պատկանում է Լիխտենշտայնի պետական թանգարանին։

Պատմություն  
Լիխտենշտայնի պատմությունն ու ավանդույթները լուսաբանող թանգարանի ստեղծումը նախաձեռնել է իշխան Յոհան II-ը։ Սկզբում թանգարանի հավաքածուն պահվել է Վադուց ամրոցում։ 1901 թվականին ստեղծվել է Լիխտենշտայնի իշխանության պատմական ընկերությունը (Historische Verein für das Fürstentum Liechtenstein), որը պատասխանատու է եղել նաև թանգարանային հավաքածուի խնամքի համար։ 1905 թվականին Վադուցի ամրոցը իշխանական նստավայր դարձնելու հետ կապված, թանգարանային ֆոնդերը տեղափոխվել են երկրի կառավարության նոր շենք, իսկ 1926 թվականին բացվել է առաջին ցուցահանդեսը։ 1929 թվականին հավաքածուն վերադարձվել է Վադուց ամրոց, որտեղից 1938 թվականին այն բաժանվել է Լիխտենշտայնի մայրաքաղաքի տարբեր շենքերի։ 1972 թվականի ապրիլին թանգարանը տեղափոխվել է նախկին «Արծվի մոտ» պանդոկի շենք, իսկ նույն թվականի մայիսին ստեղծվել է «Լիխտենշտայնի պետական թանգարան հիմնադրամը»։ 1992 թվականին շրջակայքում ընթացող շինարարական աշխատանքների հետ կապված շենքի հնարավոր վնասներից խուսափելու նպատակով թանգարանը կրկին փակվել է։ Թանգարանի հավաքածուի մի մասը 1994 թվականին տեղափոխվել է Շելլենբերգի կոմունայում գտնվող փայտի նմուշների գյուղական ճարտարապետության թանգարան։ 1998–2008 թվականներին թանգարանի ներկայիս շենքում վերանորոգման և վերականգնման աշխատանքներ են իրականացվել, և Լիխտենշտայնի պետական թանգարանի շենքն ընդլայնվել է դեպի լեռան լանջը։

Հավաքածու  
Թանգարանի հավաքածուն հիմնականում ցուցադրում է Իշխանության և հարակից շրջանների պատմությանը վերաբերվող ցուցանմուշներ։ Դրանք հնագիտական գտածոներ են նեոլիթյան և բրոնզի դարերից, Ալպյան շրջաններում հռոմեական տիրապետության շրջանից, իշխանապետության միջնադարյան պատմությունից մինչև Նոր ժամանակներ։ Հավաքածուն ներառում է գյուղացիական տնտեսությունների կենցաղային իրեր, զենքեր, ինչպես նաև արվեստի գործեր, շքանշաններ, մետաղադրամներ և մետաղադրամների պատճեններ։

Թանգարանում նոր մասնաշենքի բացումից և ցուցադրական տարածքի ավելացումից հետո թանգարանում հայտնվեցին Լիխտենշտայնի բնաշխարհին, նրա բուսական և կենդանական աշխարհին նվիրված ցուցանմուշներ։ Լիխտենշտայնի պատմությանն ու բնությանը նվիրված ցուցահանդեսներից բացի, նոր մասնաշենքում և 42 ցուցասրահներում անցկացվում են նաև տարբեր թեմատիկ ցուցահանդեսներ։

Պատկերասրահ

Գրականություն 
 Cornelia Herrmann: Die Kunstdenkmäler des Fürstentums Liechtenstein. Das Oberland. In: Gesellschaft für Schweizerische Kunstgeschichte GSK: Die Kunstdenkmäler der Schweiz. Bern, 2007, ISBN 978-3-906131-85-6.
 Hansjörg Frommelt, Norbert W. Hasler: Liechtensteinisches Landesmuseum: Geschichte, Sammlungen, Ausstellungen, Bauten. Liechtensteinisches Landesmuseum, Vaduz 2004 ISBN 3-9521735-1-7.
 Hansjörg Frommelt, Norbert W. Hasler: Die Dauerausstellung. Liechtensteinisches Landesmuseum, Vaduz 2004 ISBN 3-9521735-2-5.

Ծանոթագրություններ

Արտաքին հղումներ 
 Պաշտոնական կայք

Ազգային թանգարաններ
Լիխտենշտայնի թանգարաններ
Վադունցի թանգարաններ
Լիխտենշտայնի պատմություն
Հնագիտական թանգարաններ
Պատմության թանգարաններ
1926 հիմնադրված թանգարաններ
Բնօրինակում անաղբյուր հոդվածներ